**יבגני אלכסנדרוביץ' צ'וּפלינסקי** (ברוסית: **Евгений Александрович Чуплинский**; נולד בשנת 1966) הוא רוצח סדרתי רוסי שנידון למאסר עולם בפברואר 2018 בגין ביצוע 19 מעשי רצח במשך 8 שנים. הפשעים בוצעו נגד פרוצות בעיר נובוסיבירסק שבסיביר ולכן ידוע בעולם בכינוי "ג'ק המרטש הרוסי". ברוסיה זכה לכינוי "המטורף מנובוסיבירסק" (Новосибирский маньяк ברוסית).

פשעיו
-----

צ'ופלינסקי הואשם בכך שרצח 19 יצאניות וביתר את גופותיהן, כשרבות מהן נמצאו ללא לב ושעליהן חרוטים סימני כת השטן. סימנים שקיווה שיסייעו להטעות את חוקרי המשטרה.

### סדרת הרציחות והחקירה

הרציחות החלו בשנת 1998 כשבצדי הדרכים, סמוך למזבלות ובצדי היערות שבעיר נובוסיבירסק נמצאו שרידי גופות של יצאניות. לידן נמצאו קמעים שונים. הגופות היו מבותרות ועל עורן היו סימני פנתגרם וחצים, מה שהקשה תחילה על חוקרי המשטרה לעלות על עקבות הרוצח ולהבין באם זה בוצע כחלק מטקס כלשהו או באמת על מנת להטעות את השוטרים ולכן נשלחו חוקרים פדרליים ממוסקבה.

הסברה הייתה שהרוצח היה משוכנע שלא יעלו על עקבותיו ולכן לא הסתיר את הגופות אלא השאירן במקומות שקל היה למצוא אותן, אלא שכל הגופות שנמצאו הושחתו כך שלא ניתן היה לזהותם בנקל.

לבסוף, הצליחו החוקרים לאגד את כל הרציחות לסדרת רציחות ולהבין שכל הנרצחות נהרגו על ידי אותו אדם וכי למעשה מדובר ברוצח סדרתי. הרציחות פסקו במפתיע בשנת 2006 ולא בוצעו יותר רציחות באופן שכזה, לא בנובוסיבירסק ולא באף עיר אחרת ברוסיה. ממצא שהחוקרים הצליחו להצליב מנתוני משרד הפנים של רוסיה. החוקרים סברו שהרוצח נעצר או מת.

### מעצר החשוד הראשון

באוקטובר 2015, לאחר שועדת החקירות של רוסיה הצטרפה לחקירת המקרה, נעצר חשוד, נהג מונית בן 39 בשם אלכסיי איוואנוב, שהחוקרים הפדרליים חשדו שהוא המטורף מנוביסיבירסק. בנובמבר 2016 הוא נשלח למאסר ממושך.

### מעצרו של צ'ופלינסקי

ברם, ב-21 באפריל 2016 ועדת החקירות של רוסיה דיווחה על מעצרו של יבגני צ'ופלינסקי, שוטר לשעבר במשטרת רוסיה, בן 51, שהפך לחשוד המרכזי בתיק (זאת לאחר שבניסיון לאתר את הרוצח, כ-5,000 גברים מקומיים נתבקשו למסור בדיקות דנ"א וכ-8,000 עדים תושאלו).

משפטו
-----

בינואר 2017 נערכה לו בדיקה פסיכיאטרית והוא נמצא כשיר למשפט. ב-14 באפריל 2017 התובע הכללי הרוסי האשים אותו ברצח 19 נשים ואומנם תחילה דחה את כל הטענות נגדו אך לבסוף הודה במיוחס לו וטען כי במעשיו ביקש 'לטהר את הרחובות': "אני לא פו הדוב, אך גם רחוק מלהיות מפלצת", טען לאורך המשפט, "רציתי לנקות את הרחובות מזנות". בהמשך התברר שהוא עוכב על ידי משטרת נובוסיבירסק כבר בשנת 2006 בחשד למעורבות ברציחות, אך הוא שוחרר בשל חוסר ראיות.

ב-28 בפברואר 2018 נידון בבית המשפט בגין ביצוע 19 רציחות וגנבה. גזר הדין הסופי ניתן ב-6 במרץ 2018 שבו צ'ופלינסקי נידון למאסר עולם לכל חייו ללא אפשרות חנינה.

ראו גם
------

* המרטש מאטלנטה
* המפלצת מפירנצה

קישורים חיצוניים
----------------

* "ג'ק המרטש של רוסיה": רצח 19 יצאניות - וביתר את גופותיהן, באתר ynet

הערות שוליים
------------

1. ↑  Новосибирского маньяка признали виновным в убийстве 19 женщин
2. ↑  הורשע "ג'ק המרטש של רוסיה": רצח 19 יצאניות
3. ↑  Новосибирская серия
4. ↑  ТОП-5 Маньяков на свободе (на территории бывшего СССР)
5. ↑  Оккультный маньяк заинтересовал Москву
6. ↑  В деле новосибирского маньяка-сатаниста опознаны 6 жертв из 17
7. ↑  Новосибирская серия
8. ↑  Таксист-маньяк из Новосибирска признался, что хотел избавить город от развратных женщин // НТВ.Ru
9. ↑  Новосибирские полицейские установили подозреваемого в совершении 17 особо тяжких преступлений
10. ↑  "Экс-полицейский признался в убийстве 17 проституток в Новосибирске". *НТВ*. 2016-05-06. אורכב מ-המקור ב-2017-08-10. נבדק ב-2018-02-28.
11. ↑  Биография «новосибирского маньяка»: мелкий лавочник, собаковод, активист-общественник
12. ↑  Обвиняемый в убийстве 17 женщин из Новосибирска признан вменяемым
13. ↑  Новосибирского маньяка обвинили в убийстве и расчленении 19 женщин
14. ↑  «Это были 90-е. Я просто жил по тем законам»
15. ↑  "Присяжные вынесли обвинительный вердикт жителю Новосибирска за убийство 19 женщин". *РАПСИ*.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"יבגני צ'ופלינסקי"**.